Harley-man sterf ná kort siekte | News24
Harley-man sterf ná kort siekte
Henkie Burger (84) by sy oudste seun, Deon. Foto: VERSKAF
AS jy die naam Henkie Burger hoor, dink jy onmiddellik: Harley-Davidson.
Burger, van Sunridge, het in 1990 Die Burger se voorblad gehaal met sy Harley-ysterperd met 'n syspan wat hy eiehandig uit weggooi-onderdele gebou het. Tóé was dit die enigste lopende model van sy soort in die Baai.
Burger (84), een van die eerste drie dieseltegnici in Suid-Afrika, het egter verlede week ná 'n kort siekte gesterf.
Hy het in 1953 teen die Wallabies as OP-rugbyspeler uitgedraf en het ook provinsiale kleure in onder meer boks, judo, rolbal en stoei verwerf.
"Hy was al in sy sestigs toe neem hy nog deel aan padwedlope," het sy seun Anton vertel.
"Ek onthou hoe my broer Gerhard saam met Pa 'n halfmarathon aangedurf en beweer het hý gaan Pa klop. Nee, wat, halfpad het Gerhard gehyg en Pa het hom baie gemaklik verbygesteek en gesê: 'Kom, jong, ek het jou gesê kom hardloop hier langs my'."
Vir sy seuns was Burger 'n boesemvriend en mentor. Vir die gemeenskap, sy vriende en kennisse was hy 'n sportman, terggees en die man vir wie jy vra om iets te doen as jy dit ordentlik gedoen wil hê.
"Só het almal maar vir Pa geken. Hy doen óf sy beste, óf hy doen dit glad nie. Ek dink dis hoekom hy sy hele lewe lank uitgeblink het in alles wat hy aangepak het," het Anton vertel.